Seni teadaolevalt maailma üks esimesi professionaalseid alpiniste Parrot (ta oli 1820. aastatel ainus, kes oli vallutanud tippe nii Suur-Kaukasuses, Alpides, Püreneedes kui Armeenia mägismaal) asus Tartust teele aprilli algul 1829. Septembris 1829 oli võimalik alustada mäe vallutamist. Kaks esimest katset ebaõnnestusid, kuid 9. oktoobril avanenud hea võimaluse tipputõusmiseks kasutasid Parrot ja tema kolm armeenlasest (sh Hatšatur Abovjan) ning kaks venelasest saatjat ära. Parrot kirjeldas järgmisel päeval oma kirjas Tartu ülikooli nõukogule oma tipputõusu järgmiselt: «… me jõudsime kella kolme ja nelja vahel pärastlõunal õnnelikult kuid väga väsinutena Ararati tippu. Iga aste, mis me lumel või õigemini jääga kaetud mäenõlva järsus osas tegime tuli suurte ohvritega jäässe sisse taguda ja neid tuli oma 5 kuni 6000. Mäe kõrgus merepinnast on ca 16200 pariisi jalga [5265 m] ning me tähistasime tipu 5 jalga kõrge pärjaga.» (EAA 402-3-1276, l. 195-196p)